**\*~.ดุริยางค์.~\***

๑ เรืองอรุณปรากฏแล้ว........ อำไพ
เผยร่างอุษาสมัย................. ไต่ฟ้า
พราวค้างเกาะบางใบ........... ประกายก่อง
วาวส่องประหนึ่งท้า.............. ยื่นเย้ยนรชน ฯ

๒ เวหนค่อยจรัสแจ้ง........... แสงฉาย
วิหคผกผินราย................... ร่อนคว้าง
ยามเเกาะกิ่งพักกาย............ คลายเมื่อย
เจ้าส่งเสียงเสนาะสร้าง........ เพราะพริ้งเพลงไพร ฯ

๓ รำไรลอดกิ่งก้าน.............. ลงมา
เอื้อมแตะพสุธา.................. รัศมิ์ไล้
พร้อมเผยเอ่ยภาษา............ งันสงัด
กายพลัดแต่จิตใกล้............ ดั่งเนื้อเดียวกัน ฯ

๔ เงียบงันพลันแผ่วพลิ้ว...... ลิ่วเริง
สอดส่ายบทบันเทิง............. ร่วมแล้ว
ยามสดับดับยุ่งเหยิง............ เหลิงจิต
สะกิดเปิดเปลือกแก้ว........... ก่องห้วงมโนสมัย ฯ

๕ ท่ามไพรท่ามแผ่นท้อง...... ทุ่งนา
ท่ามหมอกท่ามนภา............ ท่ามน้ำ
ท่ามวิหคท่ามสิงสา............ ราสัตว์
เพลงสงัดอันเลิศล้ำ............ กล่อมย้ำท่ามกลาง ฯ

๖ วางอารมณ์ร่วมเนื้อ.......... เดียวกัน
ซึมซับธรรมชาติอัน.............. เพริศแพร้ว
อ้อมกอดแห่งสีสัน............... ระเริงร่าย
ฟังซิเพลงเริ่มแล้ว................ สดับแก้วดุริยางค์ ฯ

๗ ตรู่สางพลางเคลื่อนคล้อย... เริงระบำ
ไหวส่ายคู่ลำนำ.................... ย่างเยื้อง
เป็นนัยบอกถึงสัม................. พันธภาพ
ก่อนลับดับลงเบื้อง............... ทิศโน้นบูรพา ฯ

๘ อุษามาสู่ห้วง................... แสงสาย
ไออุ่นกรุ่นล้อมราย.............. โอบอ้อม
ภาณุสู่สูงฉาย..................... ผายผงาด
เพลงสงัดยังอาบย้อม.......... เสนาะซึ้งตรึงใจ ฯ

๙ บางใบเคยเกาะค้าง......... หยาดพราว
สายสู่ขับแวววาว................. เหือดสิ้น
พายพัดสะบัดกราว............. ใบร่วง ดินแฮ
กองเกลื่อนเป็นเศษชิ้น......... ห่มพื้นพสุธา ฯ

๑๐ คุณค่ายามร่วงพื้น........... ยังมหันต์
สลายร่างสร้างไพรวัน........... ตื่นฟื้น
หากใบไม่เปลี่ยนผัน............ คงอยู่
ปวงป่าจักชุ่มชื้น.................. อยู่ยั้งฤๅไฉน ฯ

๑๑ ใบคืนสู่ต่ำใต้............... สามัญ
ปรากฏเพลงอัศจรรย์.......... ร่ายแล้ว
เสนาะกว่าเสียงสวรรค์........ จงสดับ
ซึมซับสร้างจิตแผ้ว............. กว่าแก้วควรเมือง ฯ

๑๒ เคยรุ่งเรืองจากโพ้น...... กิ่งปลาย
กาลกร่อนบ่อนทำลาย........ ไป่ช้า
บทเพลงสื่อความหมาย...... ใครสดับ
ร่วงดับอยู่ตรงหน้า............. ร่วมห้วงยามสาย ฯ

๑๓ หยาดประกายเมื่อเช้า.... หมดรอย
สายส่องดับเพชรพลอย........ เหือดสิ้น
คือเพลงบอกเสื่อมถอย....... วัยแห่ง ชีพนา
ทุกขณะสู่ดับดิ้น................. กล่าวไว้ในเพลง ฯ

๑๔ บรรเลงกล่อมแม้เที่ยง.... สุริยัน
ท่ามแดดแผดกล้าอัน.......... เร่าร้อน
ดุจวัยหนุ่มฉกรรจ์............... หาญเห่อ
อวดกร่างลืมคิดย้อน........... ว่าต้องอัสดง ฯ

๑๕ มิดำรงอยู่ยั้ง................. ยืนยาว
หยัดเที่ยงเพียงครู่คราว........ เคลื่อนคล้อย
มิอาจอยู่คู่หาว.................... ดังปราถ นาเฮย
ฟังซิเพลงอ่อนช้อย............... ท่ามร้อนแสงฉาย ฯ

๑๖ สหายเอยท่านสดับแล้ว.... ฤๅไฉน
เพลงสงัดบรรเลงไกว............ สงบแท้
เพียงหยุดอยู่ขณะสมัย.......... คอยเงี่ย จิตนา
ฟังซิเพลงกล่อมแก้............... เร่าร้อนพลันสลาย ฯ

๑๗ แสงฉายเริ่มบ่ายคล้อย.... ยืดเงา
สูรย์ต่ำค่อยบรรเทา............. ผ่อนร้อน
ยอดใบผ่อนความเฉา.......... ทะยอยตื่น
ลมรื่นลุกขึ้นฟ้อน................ ร่วมห้องดุริยางค์ ฯ

๑๘ คัคคนางค์คราแผดด้วย... สุรีย์
เธอสะท้อนรัศมี.................... สู่หล้า
เสริมสูรย์ส่องธรณี................ ระอุ
ครั้นบ่ายรังสีฟ้า.................... ผ่อนพร้อมทินกร ฯ

๑๙ โอนอ่อนลงสู่ห้วง......... อัสดง
ภาณุยามย่างลง................ ดั่งล้า
พายพัดปัดฝุ่นผง............... ปลิวว่อน
เพลงสงัดยังหยัดท้า........... แต่งฟ้าชวนหลง ฯ

๒๐ ยังคงฟังบทนี้............... อยู่ไหม
เพลงแห่งอัสดงสมัย........... เงียบซึ้ง
สหายท่านอยู่ภายใน.......... เพลงสงัด
หรือสถิตในก้นบึ้ง.............. จิตผู้สดับเพลง ฯ

๒๑ เกรงใจใครล่วงรู้........... ฤๅสหาย
จึงยากปรากฏกาย............. ต่อด้าว
อาศัยบทพริ้งพราย............ เพลงเสนาะ
ไพเราะยิ่งจึ่งน้าว................ ท่านให้เผยโฉม ฯ

๒๒ ลมโลมเอื้อมเหนี่ยวน้าว... ตะวันลง
ลมแผ่วเพื่อประสงค์.............. ลูบไล้
ลมผ่านสุรีย์องค์.................. ระอุผ่อน
ลมแต่งเย็นย่ำให้................. ก่อนเข้ารัตติกาล ฯ

๒๓ ทรงยานเคลื่อนผ่านฟ้า.... ตลอดวัน
สุริยเทพคงขันธ์................... เหนื่อยแล้ว
ก่อนพักท่านเสกสรร............. ทองทาบ
ทาฉาบประจิมแพร้ว............. ฝากไว้ในสกล ฯ

๒๔ เพลินยลทองทาบฟ้า..... ขณะฟัง
คีตะแห่งเงียบยัง................ ขับร้อง
ชมแสงแห่งความหวัง......... คราอัส ดงเฮย
คลอบทเพลงกึกก้อง.......... ซึ่งไร้สายเสียง ฯ

๒๕ จำเรียงกล่อมแผ่นฟ้า.... งามสี
ขับกล่อมดวงสุรีย์............... เรี่ยน้ำ
กล่อมไพรกล่อมธรณี.......... กล่อมสมุทร
กล่อมเมฆศิขรินถ้ำ............. กล่อมทั้งนรชน ฯ

๒๖ มนต์เพลงสงัดซึ้ง......... อัศจรรย์
เกินกว่าเพลงสวรรค์........... ร่ายร้อง
ไร้เพลงอื่นเทียมทัน............ ความเสนาะ
จำเพาะจิตสถิตห้อง............ สงบแล้วจึงยิน ฯ

๒๗ โบยบินตามบทเบื้อง..... ดุริยางค์
งันสงัดก่อศุภางค์................ จิตแพร้ว
กำจัดสิ่งสาบสาง................ กมลผ่อง
กุก่องประหนึ่งแก้ว.............. สยบแล้วมลทิน ฯ

๒๘ ธรณินทร์อ้าอกแล้ว...... รับอัส ดงเฮย
ภาณุเคยจำรัส.................. หมดร้อน
เธอทิ้งร่องรอยชัด.............. ทาบปัจ จิมแฮ
ราวเอ่ยว่าจักย้อน.............. ก่อนไร้รัศมี ฯ

๒๙ ปี่พาทย์อันสงัดนั้น....... พลันโหม
ดั่งเอ่ยลาแสงโคม............. ส่องหล้า
ทั้งต้อนรับเด่นโสม............. นวลผ่อง
กุก่องประดับฟ้า................. เมื่อสิ้นสุริยัน ฯ

๓๐ ใครกันจักนิ่งไว้............. อาลัย
ยามสุรีย์ลับไป................... จากด้าว
เพราะมีนั่นแขไข................. ปรากฏ
ทรงยศเกินอะคร้าว.............. ไต่ฟ้ามาเยือน ฯ

๓๑ ดวงเดือนแม้สว่างน้อย.... กว่าตะวัน
แต่วิศิษฏ์สุดจะสรร.............. กล่าวสิ้น
นวลแสงแห่งบุหลัน.............. เป็นหนึ่ง
โดดเด่นใช่เล่นลิ้น............... สง่าแท้แลเห็น ฯ

๓๒ เป็นจอมนางแห่งห้วง.... รัชนี
เธอหยิบยื่นไมตรี............... ส่งให้
คือผุดผ่องรัศมี.................. ทองสู่ ดินเฮย
ใครเล่ามิอยากไล้.............. ลูบเรื้องแสงสวรรค์ ฯ

๓๓ ราตรีอันผ่องด้วย........ แขไข
เพลงสงัดยิ่งจับใจ............. เสนาะล้ำ
สหายข้าท่านอาศัย........... เพลงสถิต ฤๅนา
จึงมักปรากฏย้ำ................ อยู่พร้อมเคียงเสมอ ฯ

๓๔ ใครเจอท่านแค่ครั้ง..... ต้องติด ใจนอ
เพราะท่านเป็นมหามิตร..... ที่แท้
ใครสัมผัสเพียงนิด............ จิตสว่าง
แต่ยากด้วยข้อแม้.............. สงัดแล้วจึงเห็น ฯ

๓๕ ลมเย็นโชยแผ่วไล้....... บุหลัน
ดาวโดดเด่นครั้งจันทร์...... มืดคล้ำ
ครานี้หม่นแสงพลัน.......... ดาวพ่าย
ประหนึ่งแอบเวิ้งถ้ำ........... เก็บเนื้อเก็บตัว ฯ

๓๖ รอสลัวจันทร์หม่นแลัว.... คราใด
มิเนิ่นนานรอไป................. ไป่ช้า
กาฬปักษ์จักเวียนสมัย....... มาสู่ สกลแฮ
ยามค่ำดาวจักกล้า............ เอ่ยท้าแม้สุรีย์ ฯ

๓๗ แต่ยามนี้เด่นด้วย....... ศศิธร
เธอย่างจากสิงขร.............. ฝั่งโน้น
ละก้าวแห่งบังอร............... งามสง่า
ก้าวฝ่านภาโพ้น................ สู่เบื้องปัจฉิม ฯ

๓๘ เสียงขิมแห่งสงัดนั้น.... บรรเลง
ความเงียบอีกหนึ่งเพลง.... ร่ายฟ้อน
ยามยินย่อมครื้นเครง....... ในสงบ
ขิมแห่งเงียบออดอ้อน...... เสนาะพริ้งกลางจันทร์

๓๙ บุหลันลอยสู่ห้วง........ กลางหาว
เธอข่มแสงแห่งดาว.......... หรี่ด้อย
ปุกปุยเมฆขุ่นขาว............ คอยประจบ
เอียงซบแอบเกี่ยวก้อย..... แอบปลื้มจันทรา ฯ

๔๐ แม้บางคราเมฆครึ้ม.... บดบัง
แต่มิใช่เกลียดชัง.............. ศศินั้น
ภาระมอบความหวัง.......... ชุ่มสู่ โลกนา
จำปิดบังเพื่อคั้น................ หยาดน้ำสู่สกล ฯ

๔๑ เวหนยามนี้ช่าง........... อัศจรรย์
ประหนึ่งได้ยลสวรรค์......... ต่อหน้า
ลืมแสงสุริยัน.................... เคยส่อง
ด้วยผ่องแห่งนวลฟ้า.......... แจ่มจ้าชวนฝัน ฯ

๔๒ อัศจรรย์ยิ่งกว่าฟ้า...... งามแสง
ด้วยดุริยางค์แสดง........... กล่อมไว้
คีตาแห่งเงียบแฝง............ อนันต์สุข
เอิบอิ่มยิ่งกว่าได้.............. เพ่งฟ้าชมจันทร์ ฯ

๔๓ อัศจรรย์ยิ่งกว่านั้น...... ยังมี
เกินกว่าบทกวี.................. เงียบซึ้ง
ด้วยสังคีตดีดสี................. เพลงสงัด นั่นแล
ปรากฏท่านอยู่บึ้ง............ สุดห้วงหฤทัย ฯ

๔๔ กี่ใครจักล่วงรู้............ ถึงสหาย
มัวแต่กลัวเดียวดาย......... อยู่นั้น
ณ ว่างจากความหมาย..... นามรูป
วางอัตตาบีบคั้น.............. ว่างแล้วจึงเห็น ฯ

๔๕ เกินเย็นเกินสุขด้วย..... อามิส
เกินเทพพรหมลิขิต............ ก่อให้
เกินเหล่าท่านทรงฤทธิ์....... สรรค์เสก
เป็นเอกปรากฏได้............. เมื่อไร้ยึดถือ ฯ

๔๖ เป็นมือที่ปกป้อง......... ผองภัย
เป็นถิ่นที่อาศัย................. ประเสริฐแล้
เป็นที่หยุดหวั่นไหว........... ทุกสิ่ง
เป็นญาติเป็นมิตรแท้........ จึ่งร้องเรียกสหาย ฯ

๔๗ ความเดียวดายนี้ช่าง... อัศจรรย์
เป็นบทเพลงประพันธ์........ เลิศล้ำ
ทั้งสามารถเสกสรร........... สหายสู่ จิตเฮย
ขอแค่มุ่งหยัดย้ำ............... อยู่เพี้ยงเดี่ยวดาย ฯ

๔๘ จิตคลายจากเรื่องล้อม... ทับถม
รูปรสน่านิยม.................... ปล่อยได้
แม้สิ่งขัดอารมณ์.............. วางว่าง
เพลงแห่งเงียบจักไล้......... ลูบห้วงทรวงถนอม ฯ

๔๙ ใจยอมรับโลกล้วน...... หวั่นไหว
โลกย่อมเปลี่ยนแปลงไป.... ทั่วด้าว
ด้วยเพลงกล่อม ณ สมัย.... เงียบสงัด
เห็นชัดเลิกเหนี่ยวน้าว....... ว่านี้เป็นตน ฯ

๕๐ ยลอารมณ์หลากล้วน.... ธรรมดา
ตามรักตามเกลียดพา........ จิตเพ้อ
หยุดอยากหยุดกังขา......... สรรพสิ่ง
จิตนิ่งมิเหม่อเก้อ............... สติรู้อนัตตา ฯ

๕๑ กว่าจะกำหนดรู้........... ถึงสหาย
กลัวโดดเดี่ยวแทบตาย...... ก่อนนั้น
เพลงแห่งเงียบอย่าหมาย.... ยอมสดับ
เมื่อทุบกำแพงกั้น.............. จึ่งรู้เลิศไฉน ฯ

๕๒ อาศัยใจจดจ้อง........... ธรรมดา
เพียงเพ่งด้วยอุรา.............. ผ่องแผ้ว
ไม่ปล่อยจิตกังขา.............. ในสิ่ง เป็นแฮ
จักพบคีตะแก้ว.................. สงบซึ้งเงียบงัน ฯ

๕๓ เช่นพระจันทร์เยี่ยงนี้.... งามไฉน
โดดเด่นดึงหทัย................ อิ่มล้น
สังคีตส่งเสียงใส.............. ใครสดับ บ้างฤๅ
ณ ท่ามจันทร์ดั้นด้น........... ผ่านห้วงทะเลหาว ฯ

๕๔ ผ่านดาวผ่านเมฆครึ้ม.... บางสมัย
จนจวบแจ้งอุทัย................ อีกเช้า
บุหลันเริ่มหวั่นไหว............ ใกล้จาก
ยามพรากคงหม่นเศร้า...... คละเคล้าอาวรณ์ ฯ

๕๕ สิงขรป่าชัฏล้วน.......... บรรเลง
ลมนิ่งร่วมขับเพลง............ เงียบนั้น
พราวค้างเกาะใบเกรง....... รินร่วง
ปลายช่วงราตรีสั้น............ ยิ่งเร้าดุริยางค์ ฯ

๕๖ เรไรครางบทเอื้อน....... กวีกานท์
ดาวกระพริบผสาน........... ร่วมร้อง
เสียงไก่โก่งคอขาน........... เพลงขับ
เรืองเรื่อบูรพาฟ้อง............ รุ่งใกล้เวียนหวน ฯ

๕๗ อบอวลเพลงสงัดซึ้ง.... มิคลาย
ทุกค่ำทุกเช้าสาย.............. ไป่เว้น
วงวัฏฏ์ผลัดเวียนกลาย...... มิเปลี่ยน ตามเฮย
สังคีตยังกรีดเส้น.............. เสนาะย้ำน้ำเสียง ฯ

๕๘ สหายเคียงทุกถิ่นด้าว... แดนไตร
เพียงสงบซบอาศัย............ อยู่เหย้า
มิเคยพรากจากไกล........... เพลงสงัด
รอพบผู้กล้าเข้า................ ร่วมเนื้อดุริยางค์ ฯ

๕๙ ท่ามทางแห่งวัฏฏ์ล้วน... วังวน
มีสักใครกี่คน.................... เสาะเฟ้น
ตามหาที่สุดผล................. เวียนเกิด
สู่เลิศด้วยมุ่งเน้น............... หลีกเร้นไกลกาม ฯ

๖๐ ยามเดินทางนี้ย่อม..... เดียวดาย
ต้องรักความเดี่ยวกาย..... สงัดล้วน
สัมพันธ์มั่นความหมาย..... สหายหนึ่ง
คือเพื่อนเพียงหนึ่งถ้วน..... ร่วมก้าวเงาเดียว ๚ะ๛

**..อารยะ คชทีป..**